
Zöldkarikás játékok: Az olimpiai játékok fenntarthatósági kommunikációja

Dolgozatom témájaként az olimpiai játékok fenntarthatóságát választottam, középpontba helyezve a tényleges valóság és kommunikált valóság közötti diszkrepancia vizsgálatát. A környezetvédelem és a fenntarthatóság az élet minden területén az egyik legfontosabb tényezővé nőtte ki magát, így egy ilyen neves és régóta létező esemény esetében se szabad megfeledkeznünk ezekről. A fő vizsgált kérdésem a fenntarthatóság hitelességére irányul: az olimpiai játékok fenntarthatósága valódi cél vagy inkább a társadalmi nyomás eredménye? Mindemelett milyen szintű további költségekkel járnak a fenntarthatósági beruházások, és ennyi többletköltség mellett is lehet-e még fenntarthatónak nevezni? A fenntarthatóság a gazdaságra is vonatkozik, így ezt a szempontot is figyelembe vettem kutatásom során.
A tanulmány elkészítéséhez kiválasztott módszerem a témához kapcsolódó magyar és idegennyelvű szakirodalom, a Nemzetközi Olimpiai Bizottság (NOB) hivatalos kiadványainak, jelentéseinek és a kommunikációhoz használt dokumentumok kritikai olvasata. A tárgykör több oldalról történő megvilágításhoz elemeztem a hozzáférhető statisztikákat és adatokat, amelyeket szintén beleépítettem a dolgozatomba. A kutatási kérdéseim megválaszoláshoz kettő olimpiát részletesebben, esettanulmányként elemeztem.
A vizsgált eredményeimből meglehetősen lehangoló kép sejlik fel a fenntarthatóság és beruházások kivitelezői szándékainak őszinteségét illetően: elméleti síkon számos előrelépést tettek meg a fenntarthatóságért, de a valóságban jóval szolidabb eredményeket tudnak csak felmutatni. Több esetben egy-egy fenntarthatósági előrelépés más területeken negatív hatásokkal jár együtt. Az olimpiák megrendezése pedig egyre költségesebbé válnak, a fenntarthatósági beruházások így szem elől tévesztik eredetileg kommunikált céljaikat. Lehet jövője egy ,,zöld olimpiának”, de jelenleg még közel sem megvalósítható teljeskörűen. 



